ایسپانیانین کاتالونیا بؤلگه‌سینده یوکسک محکمه‌نین باغیمسیزلیق یانلیسی اولان کاتالون سیاست‌چیلره وئردیگی مجکومیت قرارلارینا اعتراض ائد‌ن اون مینلرجه اینسان، بؤلگه‌نین باشکندی بارسلونادا بیر آرایا گلدی.
بؤلگه‌ده اعلان ائدیله‌ن عمومی اعتصاب سببیله چالیشانلار ایش بوراخارکن، موسسه‌لر و ماغازالار باغلانیلدی.
کاتالونیا بایراقلاری داشییان گؤستریچیلر، مستقیل‌لیک یانلیسی شعار وئررک محکوم ائدیله‌ن سیاست‌چیلرین آزادلیغا بوراخیلماسینی طلب ائتدی.
گؤستریلر عموما حادثه‌سیز گئچرکن، یوز نفرلیک بیر گؤستریچی قروپو ایله پلیس آراسین‌دا چاتیشما باش وئردی. شهر مرکزین‌ده‌کی پلیس بیناسی قارشی‌سین‌دا توپلانان قروپ پلیسه شیشه، یومورتا و بویا آتدی. اطراف‌داکی زیبیل قوتولارینی یاندیراراق مانعلر اولوشدوران قروپا پلیس پلاستیک مرمیلرله مداخیله ائتدی.
گؤستریلر سببیله شهرین اؤنملی توریزم مرکزلرین‌دن، لا ساگرادا فامیلیا بازیلیکا(اؤنملی کیلیسه)سینین گیریشی قاپادیلدی.
اعتصاب سببی ایله ایسپانیانین کاتالونیا بؤلگه‌سین‌ده‌کی فرانسا و آندوررا سرحدلری قاپادیلیرکن، بارسلونا اولوسلارآراسی هاواآلانیندا ۵۷ اوچاق سفری لغو ائدیلدی.
ایسپانیا فوتبال فدراسیونو دا، بؤلگه‌ده‌کی حادثه‌لر سببی ایله ۲۶ اکتبردا نیو کمپ ایستادیومون‌دا اوینانیلماسی پلانلانان بارسلونا-رئال مادرید اویونونو ارته‌له‌دیگینی بیلدیردی.
دیگر طرف‌دن، اولوسال بؤلگه محکمه‌سی، اعتراضلاردا شدتی تشویق ائتدیین‌دن شبهه‌له‌نیله‌ن بیر قروپلا باغلانتی‌لی وئب سایتی و سوسیال مئدیا اویقولامالارینین انگلله‌نمه‌سی تعلیماتینی وئردی.
ایسپانیا باشباخانی پدرو سانچز، بؤلگه‌ده‌کی دینج اعتراضلارا مداخیله ائدیلمه‌یه‌جگینی آنجاق زوراکی‌لیق یولو ایله دؤولت دۆزنینی پوزماغا چالیشانلارین یارغیلاناجاغینی بیلدیردی.
